Pressemelding fra Folkeakademienes Landsforbund
Oslo, 30. mai 2005
Pressekontakter: 
Generalsekretær Pål H. Djuve:  22 68 22 06
Lina Bjelland: 22 68 22 06/98 68 05 41
www.folkeakademiet.no

Lokalkultur i storbyen – Folkeakademiet vokser i Oslo

Folkeakademiet skaper trivsel og engasjement i lokalsamfunnene rundt om i Norge. Men det er i storbyen Oslo at Folkeakademiet vokser mest.

Blomstrende lokalsamfunn
De siste ti årene har Folkeakademiet hatt et fantastisk oppsving i Oslo. På begynnelsen av 1990-tallet fantes kun Oslo Folkeakademi. Siden har åtte fokeakademier kommet til. Det frivillige engasjementet og lokalkulturen blomstrer, og Oslo-boerne har fått et tilbud som knytter dem nærmere lokalmiljøet sitt.

Et folkeakademiarrangement foregår nemlig på det lokale biblioteket, på eldresenteret, eller bydelshuset. Det skjer der folk holder til. Folkeakademiet (FA) Bjerke driver for eksempel faste søndagskaféprogram, malerklubb og bokkafé på Årvoll Gård. FA Hellerud driver kulturkafé på Tveten gård, FA Stovner har fast bokkafé. Du finner historiske vandringer gjennom bydelen, debattmøter om aktuelle lokalpolitiske saker og fakkeltog langs Alnaelva. Gamle ærverdige Oslo Folkeakademi (stiftet 1885) tilbyr alt fra foredrag om genteknologi, økologiske hus og hager, eller barnevernsproblematikk til Anne Cath Vestly som forteller for voksne, konserter på eldresentre eller lunsjkonserter på Høgskolen i Oslo. 

Hvem er det som driver disse folkeakademiene? Jo, det er frivillige ildsjeler det. Med sin ideelle og frivillige innsats styrker Folkeakademiet både skaperevne, engasjement og trivsel der folk bor. Det har de gjort i mer enn tre mannsaldere.

I Oslo finner du disse Folkeakademiene: 
Oslo Folkeakademi
Folkeakademiet Bjerke
Folkeakademiet Grorud
Folkeakademiet Stovner
Folkeakademiet Hellerud
Folkeakademiet Romsås
Folkeakademiet Furuset
Folkeakademiet Gamle Oslo
Folkeakademiet Sagene

Vi setter deg gjerne i kontakt med lederne i noen av disse folkeakademiene om ønskelig.